KIRJALLINEN KYSYMYS E-2738/99

esittäjä(t): Stefano Zappalà (PPE-DE) ja Antonio Tajani (PPE-DE) komissiolle

(18. tammikuuta 2000)

Aihe: Luottolaitokset

Italiassa luottolaitokset näyttävät soveltavan erilaisia korkoja myös homogeenisten alueiden sisällä. Huolimatta siitä, että Lazion maakunnassa on useiden vuosikymmenten aikana tehty tuhansien miljardien liirojen talletuksia, luottolaitokset eivät ole tehneet minkäänlaisia investointeja alueella. Huolimatta yksityisten investointien riittämättömyydestä ja heikosta työllisyystilanteesta tässä maakunnassa, pankit lykkäävät tällä hetkellä luotonantoa yrityksille ja vaativat välitöntä takaisinmaksua ja saattavat näin ollen pienet ja keskisuuret yritykset konkurssin partaalle. Yritysten talletukset ovat vain muutamia prosenttiyksikköjä koko alueella tehdyistä talletuksista.

Voisiko komissio vastata seuraaviin kysymyksiin:

1. Katsooko komissio, että sen olisi syytä pyytää Italian hallitusta ja Euroopan ja Italian pankkijärjestelmän edustajia selvittämään edellä mainittua asiaa?

2. Katsooko komissio, että sen olisi pyrittävä takaamaan, että tarvittaessa luottojen vakiinnuttamisella ja luotonannon jatkamisella pienten ja keskisuurten yritysten toimintaa voitaisiin elvyttää alueella (Lazion maakunnassa), jonka talousnäkymät vaativat, aluetta erillään tarkasteltuna, erittäin kiireellisiä toimia?

Frederik Bolkesteinin komission puolesta antama vastaus

(25. helmikuuta 2000)

Kuten arvoisat parlamentin jäsenet tietävät, EY:n perustamissopimuksessa ja etenkin sen 4 artiklassa (entinen 3 a artikla) määrätään, että yhteisön talouspolitiikka perustuu sisämarkkinoihin ja että sitä harjoitetaan vapaaseen kilpailuun perustuvan avoimen markkinatalouden periaatteen mukaisesti.

Kun komissio ja yhteisö ehdottavat ja toteuttavat toimenpiteitä pankkipalvelujen (ja laajemmin rahoituspalvelujen) yhtenäismarkkinoiden valmistelemiseksi, ne noudattavat juuri tätä periaatetta, koska siitä määrätään keskeisessä yhteisön säädöksessä ja koska ne ovat vakuuttuneita, että vapaaseen kilpailuun perustuva avoin markkinatalous edistää parhaiten taloudellisten resurssien tasaista jakautumista. Euron käyttöönoton myötä EU:lle voidaan luoda nykyaikainen rahoitusjärjestelmä, jossa pääomakustannukset ovat mahdollisimman alhaiset ja rahoituksen välitys vähäistä. Rahoituspalveluja käyttävät yritykset ja kotitaloudet saavat järjestelmästä merkittäviä etuja. Sijoitukset lisääntyvät, ja työllisyys paranee koko unionin alueella.

Edellä olevan perusteella yhteisön lainsäädäntö ja muut toimet muodostavat lainsäädäntökehyksen rahoituspalvelujen vapaalle liikkuvuudelle yhteisössä: niiden tarkoituksena on taata, että kilpailu ei vääristy ja että rahoitusalan yhtenäismarkkinat toimivat moitteettomasti ja pysyvät ehdottoman vakaina. Komissio vahvisti hiljattain nämä toimintaperiaatteet tiedonannossa Rahoitusmarkkinoiden puitteiden toteuttaminen: toimintasuunnitelma(1), jonka se antoi 11. toukokuuta 1999. Tiedonanto toimitettiin heti Euroopan parlamentille ja neuvostolle; Kölnin Eurooppa-neuvosto hyväksyi sen myöhemmin.

Tämän sääntelyn puitteissa jokaisen luottolaitoksen on päätettävä omista liike- ja investointitoimistaan sen perusteella, millaisiksi se arvioi markkinat ja niihin liittyvät riskit. Viranomaisten puuttuminen rahoitusmarkkinoilla tehtäviin valintoihin olisi komission mielestä paitsi juridisesti arveluttavaa myös este rahoituspalvelujen vapaalle liikkuvuudelle ja haittaisi pitkällä aikavälillä sekä yrityksiä että kuluttajia ja vaikuttaisi kielteisesti kehitykseen ja työllisyyteen.

(1) KOM(1999) 232 lopullinen.